b'\n_START_ARTICLE_\nRoka pravice\n_START_PARAGRAPH_\nRoka pravice je drama Angela Cerkvenika iz leta 1927.\n_START_SECTION_\nVsebina\n_START_PARAGRAPH_\nMiklav\xc4\x8di\xc4\x8d izsili od trgovskega parterja mastno provizijo, za sla uporabi pohlevnega Mo\xc5\xbeino, zme\xc5\xa1a mu glavo z obljubami o povi\xc5\xa1anju. Mo\xc5\xbeina je napol nor od sre\xc4\x8de, da bo postal pravi uradnik. Lepi Riji, ki se pusti zapeljevati na\xc4\x8delniku, razodene svojo ljubezen, na podstre\xc5\xa1ju oble\xc4\x8de uradni\xc5\xa1ko uniformo in se vdaja vizijam uradni\xc5\xa1ke slave, od slavnostne poroke z Rijo do pogreba z vsemi \xc4\x8dastmi._NEWLINE_\xc5\xa0ef zameri Mo\xc5\xbeini udele\xc5\xbebo na opozicionalnem shodu, s tem da si je zapravil dekret za povi\xc5\xa1anje, ki bi moral biti samo \xc5\xa1e podpisan; zdaj pa mu celo grozi, da ga bodo vrgli iz slu\xc5\xbebe. Obupani Mo\xc5\xbeina ho\xc4\x8de kar v vodo, tedaj ga ujame prijatelj Ogrin in ga prepri\xc4\x8duje, da bi podpisal \xc4\x8dasopisni napad na Miklav\xc4\x8di\xc4\x8da, v katerem bi razkrinkal vse na\xc4\x8delnikove goljufije; ko bo njihova stranka na vladi, bo Miklav\xc4\x8di\xc4\x8d fr\xc4\x8dal, njegovo mesto bo prosto za zveste in zaslu\xc5\xbene. Mo\xc5\xbeina se pusti zavesti mamljivim obljubam in pristane._NEWLINE_Obrekovalna kampanja ni uspela, Mo\xc5\xbeina se je zna\xc5\xa1el v zaporu, vsake krivde opro\xc5\xa1\xc4\x8deno uradni\xc5\xa1tvo z zagovornikoma in sodnikom vred pa zdaj veselo praznuje v gostilni. \xc5\xbde pijani uprizorijo farso, ki se odigra na sodi\xc5\xa1\xc4\x8du, Mo\xc5\xbeino zaigra njegov cini\xc4\x8dni prijatelj \xc5\xa0tefe. Vse goljufije so bili naprtili Mo\xc5\xbeini in ga obsodili na pol leta zapora. Po prestani kazni ne ve nesre\xc4\x8dni Mo\xc5\xbeina ne kod ne kam, oble\xc4\x8de uradni\xc5\xa1ko uniformo in se spet poda za vodo. Na veji nad reko se znova vda svojim lepim vizijam, po nesre\xc4\x8di pade v vodo in utoni.'